Angelika Slamová

Angelika Slamová (* 19. jún 1994, Dunajská Streda, Slovensko) je slovenská profesionálna basketbalistka. V súčasnosti hrá za tím Arka Gdyňa v poľskej extralige BLK a za slovenskú reprezentáciu.

Kariéra 
Basketbal začala Slamová hrať ako osemročná. Profesionálnu kariéru začala v klube ŠBK Šamorín. Tu začala hrávať už od 16 rokov aj v slovenskej extralige. Odohrala tu 6 extraligových sezón ako stabilná opora tímu. V sezóne 2014/15 bola 5. najlepšia hráčka ligy v počte skórovaných bodov (357 b). V sezóne 2015/16 bola najlepšou hráčkou ŠBK Šamorín a 2. najlepšou hráčkou ligy podľa bodovania (495 b). Medzi rokmi 20162018 strávila dve sezóny v v tíme Piešťanské Čajky, kde sa tiež vypracovala na hráčku základnej zostavy a získala s tímom dva tituly vicemajstra Slovenska (7. najlepšia hráčka ligy v sezóne 2016/17 – 311 b; 12. najlepšia hráčka ligy v sezóne 2017/18 – 240 b). V roku 2018 prestúpila do rumunskej ligy, do tímu ASC Sepsi v meste Sfantu Gheorghe. S tímom zvíťazila v sezóne 2018/19 postupne v Rumunskom pohári aj v lige a hrala aj v Eurocupe. Na sezónu 2019/20 prestúpila do poľskej ligy, do tímu Arka Gdyňa. 

Na jar 2021 si Slamová roztrhla väz v kolene, v apríli 2021 absolvovala operáciu a pol roka absentovala. V decembri 2021 sa v Arke Gdynia vrátila do tréningového procesu s družstvom, no pri tréningu si opätovne poškodila koleno vinou zle prevedenej operácie z apríla. V januári 2022 musela preto absolvovať ďalšiu operáciu, v Poznani, a do konca sezóny 2021/2022 nemohla hrať.

Reprezentovala tiež Slovensko na Majstrovstvách Európy 2017.

Slamová je študentkou Vysokej školy ekonómie a manažmentu verejnej správy v Bratislave v odbore manažment. Jej mladšia sestra Tilda je rovnako basketbalistka, v sezóne 2022/23 hrala za Šamorín v extralige žien.

Hráčske štatistiky 
Aktuálne k 1. októbru 2019.

Referencie 

Slovenské basketbalistky
Osobnosti z Dunajskej Stredy